**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՈՒ ՎԱՐՉԱՊԵՏԻ ԱՇԽԱՏԱԿԱԶՄԻՆ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ**

Հայաստանի Հանրապետության 2021 թվականի պետական բյուջեի «Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացում և պաշտպանություն, դրանց կողմից ընդունված վճիռների և որոշումների կատարման ապահովում» թիվ 1223 ծրագրի (այսուհետ՝ 1223 ծրագիր) «Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայություններ» թիվ 11001 միջոցառման (այսուհետ՝ թիվ 11001 միջոցառում) ներքո ՀՀ վարչապետի աշխատակազմի Մարդու իրավունքների եվրոպական դատարանում ՀՀ ներկայացուցչի գրասենյակին (այսուհետ՝ ՄԻԵԴ գրասենյակ) հատկացվել է ընդհանուր 599,324.2 հազ. դրամ, իսկ «Միջազգային արբիտրաժային տրիբունալի կամ օտարերկրյա ներպետական դատարանի ծախսերի վճարում» թիվ 11002 միջոցառման (այսուհետ՝ թիվ 11002 միջոցառում) ներքո՝ 146,058.0 հազ. դրամ։

Վերոգրյալ հատկացումները հիմնված են եղել 2020թ․-ի հուլիսի դրությամբ 2021թ․-ին ակնկալվող իրավաբանական/փաստաբանական (ներառյալ՝ փորձագիտական ծախսերի) և ընթացակարգային ծախսերի մոտավոր հաշվարկների վրա։ Հետագայում շեղումներ են եղել նշված հաշվարկներում՝ հաշվի առնելով փորձագիտական ծառայությունների համար ներկայացված ծառայությունների իրական արժեքները, փաստացի մատուցված իրավաբանական/փաստաբանական ծառայությունների արժեքները, ինչպես նաև ընթացակարգային ծախսերի արժեքները՝ հիմնված ընկերությունների և արբիտրաժային կենտրոնների ներկայացրած հաշվարկային փաստաթղթերի և/կամ հանձնման-ընդունման արձանագրությունների վրա։ Հարկ է նկատել նաև, որ 2021թ․-ի փետրվարին վճարում է իրականացվել նաև Ներդրումային վեճերի կարգավորման միջազգային կենտրոնի (ICSID) վարույթում գտնվող *Էդմոնդ Խուդյանը և «Արին Կապիտալ» ներդրումային ՍՊԸ-ն ընդդեմ Հայաստանի Հանրապետության* արբիտրաժային գործի շրջանակներում Հայաստանի հանրապետության շահերը ներկայացնող և դեռևս 2020թ․-ի սկզբին իրավաբանական/փաստաբանական ծառայություններն ամբողջ ծավալով մատուցած ընկերությանը։  Ըստ այդմ, Հայաստանի Հանրապետության 2021 թվականի պետական բյուջեի թիվ 1223 ծրագրի թիվ 11001 և 11002 միջոցառումների ներքո հատկացված գումարները նվազեցվել են և չեն բավարարում 2021 թվականի երկրորդ կիսամյակում ակնկալվող ծառայությունների և ծախսերի նպատակով վճարումներ ապահովելու համար։

Բացի այդ, 2020թ․-ի հուլիս ամսից հետո ընդդեմ Հայաստանի Հանրապետության հարուցվել են ևս մեկ արբիտրաժային և մեկ դատական վարույթներ, որոնք են՝ Ներդրումային վեճերի լուծման միջազգային կենտրոնում (ICSID) հարուցված S*anitek S.a.r.l., Sari Haddad և Elias Doumet ընդդեմ Հայաստանի Հանրապետության* արբիտրաժային գործը, և Միացյալ Թագավորության Արդարադատության գերագույն դատարանում հարուցված *Ս․ Ստասևիչն ընդդեմ Հայաստանի Հանրապետության* դատական գործը։ Նշված վարույթների շրջանակներում Հայաստանի Հանրապետության շահերը պաշտպանելու նպատակով ներգրավված, ինչպես նաև նախկինում հարուցված և ներկայում դեռևս ընթացող արբիտրաժային և իսպանական դատարանի վարույթներում Հայաստանի Հանրապետության շահերը ներկայացնող ընկերությունների կողմից մատուցվող ծառայությունների համար անհրաժեշտ է 2021թ․-ի ընթացքում ապահովել վճարումներ։

Հարկ է նշել, որ *Ս․ Ստասևիչն ընդդեմ Հայաստանի Հանրապետության* դատական գործի շրջանակներում ՀՀ շահերի պաշտպանությունն ապահովելու նպատակով իրավաբանական-փաստաբանական ծառայությունները ձեռք են բերվել «Գնումների մասին» Հայաստանի Հանրապետության օրենքի 23-րդ հոդվածի 1-ին մասի 5-րդ կետով և Հայաստանի Հանրապետության կառավարության 2017 թվականի մայիսի 4-ի N 526-Ն որոշման 2-րդ կետի 1-ին ենթակետի «ա» պարբերությամբ սահմանված ընթացակարգով և հիմքերով, իսկ ընթացիկ արբիտրաժային և իսպանական դատարանի վարույթներում քննվող գործերի շրջանակներում ՀՀ շահերի պաշտպանությունն ապահովելու նպատակով իրավաբանական-փաստաբանական ծառայությունները՝ «Գնումների մասին» Հայաստանի Հանրապետության օրենքի 23-րդ հոդվածի 1-ին մասի 5-րդ կետով և Հայաստանի Հանրապետության կառավարության 2017 թվականի մայիսի 4-ի N 526-Ն որոշման 2-րդ կետի 1-ին ենթակետի «բ» պարբերությամբ սահմանված ընթացակարգով և հիմքերով:

Ելնելով միջազգային արբիտրաժային և դատական վարույթներում Հայաստանի Հանրապետության շահերի հետագա պաշտպանությունն ապահովելու անհրաժեշտությունից՝ նախատեսվում է Հայաստանի Հանրապետության 2021 թվականի պետական բյուջեի թիվ 1223 ծրագրի ներքո կատարել համապատասխան փոփոխություններ՝ ՀՀ կառավարության պահուստային ֆոնդի հաշվին ՄԻԵԴ գրասենյակին հատկացված բյուջեն «Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայություններ» թիվ 11001 միջոցառման ներքո ընդհանուր 450,000 ԱՄՆ դոլարին, 76,000 բրիտանական ֆունտ-ստերլինգին և 160,000 եվրոյին համարժեք ՀՀ դրամի չափով, իսկ «Միջազգային արբիտրաժային տրիբունալի կամ օտարերկրյա ներպետական դատարանի ծախսերի վճարում» թիվ 11002 միջոցառման ներքո՝ 200,000 ԱՄՆ դոլարին, 1,000 եվրոյին և 2,000 բրիտանական ֆունտ-ստերլինգին համարժեք ՀՀ դրամի չափով համալրելու համար։

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Հայաստանի Հանրապետության կառավարության սույն որոշման նախագծի ընդունումը չի հանգեցնի Հայաստանի Հանրապետության 2021 թվականի պետական բյուջեի եկամուտների և ծախսերի փոփոխության: